ভাঙড়ের কাটাখাল থেকে উদ্ধার অজ্ঞাত পরিচয় ব্যক্তির মৃতদেহ

ভাঙড়: ভাঙড়ে (Bhangar) কাটাখাল থেকে উদ্ধার অজ্ঞাত পরিচয় ব্যক্তির মৃতদেহ। তদন্তে পুলিশ। ভাঙড় থানার অন্তর্গত বামুনিয়া এলাকায় বাসন্তী হাইওয়ের পাশে থাকা কাটাখাল থেকে এক অজ্ঞাত পরিচয় ব্যক্তির মৃতদেহ উদ্ধারকে কেন্দ্র করে ব্যাপক চাঞ্চল্য ছড়িয়েছে।

আরও পড়ুন: ডিজিটাল অ্যারেস্টের পর্দাফাঁস! বাঁকুড়ার ঘটনায় গ্রেফতার ৭

স্থানীয় বাসিন্দারা প্রথমে খালের মধ্যে অজ্ঞাত পরিচয় এক ব্যক্তির মৃতদেহ ভাসতে দেখতে পায়। এরপরই তারা পুলিশকে খবর দেয়। খবর পাওয়ার পর ভাঙড় থানার পুলিশ দ্রুত ঘটনাস্থলে পৌঁছায় এবং মৃতদেহ উদ্ধার করে ময়নাতদন্তের জন্য হাসপাতালে পাঠায়।

স্থানীয় সূত্রে জানা গেছে, বামুনিয়া এলাকায় কাঠের সেতুর নির্মাণকাজ চলছিল। সেখানে কর্মরত শ্রমিকরাই প্রথম মৃতদেহটি খালের জলে ভাসতে দেখেন এবং তৎক্ষণাৎ এলাকাবাসীকে জানান। স্থানীয় বাসিন্দাদের অনুমান, মৃতদেহটি উত্তর ২৪ পরগনার দিক থেকে ভেসে এসে বামুনিয়ার কাঠের সেতুর কাছে আটকে যায়। যদিও সঠিক কারণ এখনও জানা যায়নি। পুলিশ মৃতদেহটি ময়নাতদন্তের জন্য পাঠিয়েছে। পাশাপাশি, ওই ব্যক্তির পরিচয় শনাক্ত করার জন্য তদন্ত শুরু হয়েছে।